
ЕЎРАЗІЙСКАЯ ЭКАНАМІЧНАЯ КАМІСІЯ
САВЕТ


РАШЭННЕ

	«17» сакавіка 2022 г.
	      № 39
	                       г. Масква



Аб унясенні змяненняў у некаторыя рашэнні Камісіі Мытнага саюза і Савета Еўразійскай эканамічнай камісіі ў дачыненні да асобных відаў маторных транспартных сродкаў 
з электрычнымі рухавікамі

У адпаведнасці з артыкуламі 43 і 45 Дагавора аб Еўразійскім эканамічным саюзе ад 29 мая 2014 года, пунктам 16 Палажэння аб Еўразійскай эканамічнай камісіі (дадатак № 1 да Дагавора аб Еўразійскім эканамічным саюзе ад 29 мая 2014 года), пунктамі 7 і 16 дадатку № 1 да Рэгламенту работы Еўразійскай эканамічнай камісіі, зацверджанага Рашэннем Вышэйшага Еўразійскага эканамічнага савета ад 23 снежня 2014 г. № 98, пунктам 8 артыкула 266 Мытнага кодэкса Еўразійскага эканамічнага саюза Савет Еўразійскай эканамічнай камісіі вырашыў:
1. Пункт 7 Рашэння Камісіі Мытнага саюза ад 27 лістапада 
2009 г. № 130 «Аб адзіным мытна-тарыфным рэгуляванні Еўразійскага эканамічнага саюза» дапоўніць падпунктам 7.1.38 наступнага зместу:
«7.1.38. Маторныя транспартныя сродкі з электрычнымі рухавікамі, якія класіфікуюцца кодам 8703 80 000 2 ТН ЗЭД ЕАЭС і ўвозяцца ў Рэспубліку Арменія ў колькасці 7 тыс. шт. у 2022 г. і 8 тыс. шт. у 2023 г., Рэспубліку Беларусь – 10 тыс. шт. у 2022 г. і 15 тыс. шт. у 2023 г., Рэспубліку Казахстан – 10 тыс. шт. у 2022 г. і 15 тыс. шт. у 2023 г., Кыргызскую Рэспубліку – 5 тыс. шт. у 2022 г. і 10 тыс. шт. у 2023 г.
Указаная тарыфная льгота прадастаўляецца пры ўмове прадстаўлення ў мытны орган дзяржавы-члена дакумента, выдадзенага ўпаўнаважаным органам дзяржавы-члена, які ўтрымлівае звесткі аб асобе, што ажыццяўляе ўвоз такіх тавараў, колькасці тавараў, якія ўвозяцца гэтай асобай, і іх кошце.
Перадача правоў валодання, карыстання, распараджэння таварамі, у дачыненні да якіх прыменена ўказаная тарыфная льгота, дапускаецца выключна асобам Рэспублікі Арменія, Рэспублікі Беларусь, Рэспублікі Казахстан і Кыргызскай Рэспублікі.
Тарыфная льгота, прадугледжаная гэтым пунктам, прадастаўляецца ў дачыненні да тавараў, якія змяшчаюцца (змешчаны) пад мытную працэдуру выпуску для ўнутранага спажывання, у дачыненні да якіх дэкларацыя на тавары, а ў выпадку выпуску тавараў да падачы дэкларацыі на тавары – заява аб выпуску тавараў да падачы дэкларацыі на тавары зарэгістраваны мытным органам дзяржавы-члена з даты ўступлення ў сілу рашэння Савета Еўразійскай эканамічнай камісіі 
ад 17 сакавіка 2022 г. № 39 па 31 снежня 2023 г. уключна.».
2. У пункце 15 Парадку прымянення вызвалення ад выплаты мытных пошлін пры ўвозе асобных катэгорый тавараў на адзіную мытную тэрыторыю Мытнага саюза, зацверджанага Рашэннем Камісіі Мытнага саюза ад 15 ліпеня 2011 г. № 728, лічбы «7.1.37» замяніць лічбамі «7.1.38».
3. Дадатак 3 да Рашэння Савета Еўразійскай эканамічнай камісіі ад 20 снежня 2017 г. № 107 «Аб асобных пытаннях, звязаных з таварамі для асабістага карыстання» дапоўніць пунктам 9 наступнага зместу:
«9. Фізічныя асобы могуць увозіць на мытную тэрыторыю Саюза тэрмінам па 31 снежня 2023 г. уключна любым спосабам з вызваленнем ад выплаты мытных пошлін, падаткаў маторныя транспартныя сродкі з электрычнымі рухавікамі, што класіфікуюцца кодам 8703 80 000 2 ТН ЗЭД ЕАЭС (далей – маторныя транспартныя сродкі з электрычнымі рухавікамі), у рамках колькасці, прадугледжанай Рашэннем Савета Еўразійскай эканамічнай камісіі ад 17 сакавіка 2022 г. № 39 для Рэспублікі Арменія, Рэспублікі Беларусь, Рэспублікі Казахстан і Кыргызскай Рэспублікі адпаведна ў адпаведным годзе пры адначасовым выкананні наступных умоў:
наяўнасць грамадзянства адной з названых дзяржаў-членаў;
пастаяннае месца жыхарства ў дзяржаве-члене, грамадзянінам якой ён з’яўляецца;
прадстаўленне ў мытны орган адпаведнай дзяржавы-члена дакумента, выдадзенага ўпаўнаважаным органам указанай дзяржавы-члена, які змяшчае звесткі аб асобе, што ажыццяўляе ўвоз такіх тавараў, колькасці тавараў, якія ўвозяцца гэтай асобай, і іх кошце.
Не дапускаецца перадача правоў валодання, карыстання, распараджэння маторнымі транспартнымі сродкамі з электрычнымі рухавікамі асобам, якія маюць грамадзянства Расійскай Федэрацыі і (або) пастаяннае месца жыхарства ў Расійскай Федэрацыі.
Часовы ўвоз у Расійскую Федэрацыю маторных транспартных сродкаў з электрычнымі рухавікамі дазволены выключна асобам, якія адначасова адпавядаюць умовам, названым у абзацах другім і трэцім гэтага пункта, у выпадку калі такія транспартныя сродкі зарэгістраваны ў Рэспубліцы Арменія, Рэспубліцы Беларусь, Рэспубліцы Казахстан або Кыргызскай Рэспубліцы.
Абмежаванні па карыстанні і (або) распараджэнні маторнымі транспартнымі сродкамі з электрычнымі рухавікамі дзейнічаюць да выплаты мытных пошлін, падаткаў у памеры, прадугледжаным пунктам 4 табліцы 2 Дадатку № 2 да Рашэння Савета Еўразійскай эканамічнай камісіі ад 20 снежня 2017 г. № 107, але не больш за тры гады з даты рэгістрацыі пасажырскай мытнай дэкларацыі, у адпаведнасці з якой тавары выпушчаны ў свабоднае абарачэнне.».
4. На маторныя транспартныя сродкі з электрычнымі рухавікамі, што класіфікуюцца кодам 8703 80 000 2 ТН ЗЭД ЕАЭС і ўвезены з прымяненнем тарыфнай ільготы, прадугледжанай падпунктам 7.1.38 пункта 7 Рашэння Камісіі Мытнага саюза ад 27 лістапада 2009 г. № 130 «Аб адзіным мытна-тарыфным рэгуляванні Еўразійскага эканамічнага саюза», або з вызваленнем ад выплаты мытных пошлін, падаткаў у адпаведнасці з пунктам 9 дадатку 3 да Рашэння Савета Еўразійскай эканамічнай камісіі ад 20 снежня 2017 г. № 107 «Аб асобных пытаннях, звязаных з таварамі для асабістага карыстання» афармляецца электронны пашпарт транспартнага сродку з указаннем у графе «Дадатковая інфармацыя» наступнай інфармацыі: «Рашэннем Савета Еўразійскай эканамічнай камісіі ад 17 сакавіка 2022 г. № 39 накладзены абмежаванні».
5. Гэта рашэнне ўступае ў сілу па сканчэнні 10 каляндарных дзён з даты яго афіцыйнага апублікавання.


Члены Савета Еўразійскай эканамічнай камісіі:

	Ад Рэспублікі
Арменія

	Ад Рэспублікі
Беларусь

	Ад Рэспублікі
Казахстан

	Ад Кыргызскай
Рэспублікі

	Ад Расійскай
Федэрацыі

І. Петрышэнка
	

Б. Султанаў
	
А. Кажошаў
	
А. Авярчук

